ג'ון פנטסיל

ג'ון פנטסיל (באנגלית: John Paintsil; נולד ב-15 ביוני 1981) הוא כדורגלן עבר גאנאי ששיחק בעמדת המגן הימני. לזכותו 89 הופעות במדי נבחרת גאנה, בה הוא משמש כעוזר מאמן. פנטסיל גדל בקבוצת הנוער של המועדון הגאנאי ברקום ארסנל. לאחר שעלה לבוגרים שיחק גם בליברטי, וכשעזב את גאנה שיחק תקופה קצרה בקבוצה הפולנית וידזב לודז'. בעונת 2002/2003 הגיע פנטסיל לישראל ושיחק במכבי תל אביב תחת המאמן ניר קלינגר. על אף שלא השתלב בקבוצה מבחינה חברתית, באותה עונה זכה פנטסיל יחד עם מכבי תל אביב באליפות. יכולתו הטובה גם בעונה שלאחר מכן, זיכתה אותו בזימון לנבחרת גאנה הצעירה ששיחקה באולימפיאדת אתונה, ואף הפתיעה במהלך הטורניר את נבחרת איטליה. בעונת 2004/2005 הגיע עם מכבי תל אביב לשלב הבתים בליגת האלופות. במהלך משחק ביתי נגד באיירן מינכן הכשיל פנטסיל את רוי מקאיי ברחבה וגרם לפנדל, שעלה לצהובים בהתמודדות. בהמשך העונה ישב פנטסיל רבות על הספסל, ובמקביל המשיך להפגין סממנים של אי השתלבות חברתית בקבוצה, שהתפוצצו בריב מתוקשר עם בלם הקבוצה, אבי סטרול, שהוביל להשעייתו של פנטסיל משורות מכבי תל אביב. בחלון ההעברות של אמצע עונת 2004/2005, במהלך נדיר של חילופי שחקנים, לאור היריבות בין המועדונים, עבר פנטסיל להפועל תל אביב תמורת אדוארדו מרקש, שעשה את הדרך ההפוכה. המאמן שייע פייגנבוים, שהגיע זמן קצר קודם לכן לקבוצה שנקלעה לתחתית הטבלה, הביא את פנטסיל למועדון כדי לחזק את חוליית ההגנה של הקבוצה, ואכן הייתה לו תרומה נכבדה במסע ההישארות של המועדון באותה עונה. פנטסיל הפך לאחד השחקנים המובילים בקבוצה, ועונה אחת לאחר מכן, היה שותף לזכייתה בגביע המדינה ב-2006. בשנת 2005 הבטיח פנטסיל יחד עם נבחרת גאנה את העלייה למונדיאל 2006 שנערך בגרמניה. פנטסיל סייע לנבחרתו להעפיל עד לשלב שמינית הגמר, בו הודחה מול נבחרת ברזיל. אירוע יוצא דופן נרשם במהלך המשחק השני של הנבחרת, בו ניצחה 2–0 את נבחרת צ'כיה בשלב הבתים, כאשר פנטסיל הניף את דגל ישראל לאחר הבקעת כל אחד משני שערי נבחרתו ובסיום המשחק. המהלך, ששודר בשידור ישיר בערוצי הטלוויזיה ברחבי העולם, גרם לתגובות נזעמות מצד מדינות ערב, והתאחדות הכדורגל של גאנה פרסמה התנצלות על המקרה. בישראל עורר המהלך אהדה רבה כלפי פנטסיל ונבחרת גאנה. הצלחת נבחרת גאנה במונדיאל 2006 עוררה עניין רב בפנטסיל מצד קבוצות בחו"ל. ב-1 באוגוסט 2006 עזב את ישראל וחתם בוסטהאם יונייטד מהפרמייר ליג האנגלית. פנטסיל התקשה להתאקלם בקבוצה, ולאחר שנתיים עבר לקבוצה לונדונית נוספת, כשחתם בפולהאם ב-16 ביולי 2008. עם פולהאם הגיע פנטסיל בשנת 2010 לגמר הליגה האירופית, שם הפסידה הקבוצה לאתלטיקו מדריד. באותה שנה נכלל בסגל נבחרת גאנה למונדיאל שנערך בדרום אפריקה. ב-21 ביולי 2011 חתם בשורות לסטר סיטי. כשהמאמן סוון-יוראן אריקסון עזב את הקבוצה, פנטסיל לא הצליח לתפוס מקום בהרכב ובתום העונה שוחרר מהמועדון. ב-12 באוגוסט 2012 שב לישראל, וחתם לעונה אחת בהפועל תל אביב. פנטסיל לא הצליח לשחזר את יכולתו מתקופתו הקודמת במועדון ושותף רק בתשעה משחקי ליגה בעונת 2012/2013, ובינואר 2013 שוחרר מהמועדון. לאחר כמעט שנה שלא שיחק, ב-10 באוקטובר 2013 חתם פנטסיל בקבוצת סנטוס מליגת המשנה בדרום אפריקה, ובמדיה שיחק עונה אחת. ב-8 ביולי 2014 חתם בקבוצת מריצבורג יונייטד מהליגה הבכירה, ובמדיה שיחק שנתיים. ב-23 ביוני 2016 הודיע פנטסיל על פרישה ממשחק פעיל. מייד לאחר פרישתו מונה פנטסיל לתפקיד עוזר המאמן בקבוצת קייזר צ'יפס מהליגה הבכירה בדרום אפריקה. בינואר 2018 מונה ליועץ בכיר באקדמיית הכדורגל "וויז'ן אקספלוררס", ולמאמן הקבוצה של האקדמיה אשר משחקת בליגה השנייה בגאנה. במרץ 2024 מונה לעוזר מאמן בנבחרת גאנה תחת אוטו אדו. בתחילת ספטמבר נפצע בינוני בתאונת דרכים שאירעה בנסיעה יחד עם מאמן הנבחרת ומאמן השוערים. נבחרת גאנה מדליית ארד, גביע אפריקה לאומות: 2008 מכבי תל אביב אליפות: 2002/2003 הפועל תל אביב גביע המדינה: 2005/2006 פולהאם סגנות הליגה האירופית: 2009/2010 מדיה וקבצים בנושא ג'ון פנטסיל בוויקישיתוף ג'ון פנטסיל, באתר ההתאחדות לכדורגל בישראל ג'ון פנטסיל, באתר Transfermarkt ג'ון פנטסיל, באתר BDFutbol ג'ון פנטסיל, באתר WorldFootball.net ג'ון פנטסיל, באתר National Football Teams ג'ון פנטסיל, באתר FootballDatabase.eu פרופיל המאמן, באתר Transfermarkt "פיינטסיל, לא פנטסיל", באתר וואלה, 15 באוגוסט 2006 אלי שווידלר, השגריר ג'ון פנטסיל מגיע לסיבוב נוסף, באתר הארץ, 14 באוגוסט 2012 אסף שלו, ‏סיפורו של המגן המנומס: פנטסיל מאוהב באדומים, באתר ONE‏, 23 באוגוסט 2012 ניר בן יליד, ‏מן הקצה אל הקצה: השערוריות סביב פנטסיל, באתר ערוץ הספורט, 9 בפברואר 2018 משה גוזגל, מכבי תל אביב: "מכות רצח" בין פנטסיל לרייס, באתר ynet, 18 בספטמבר 2003 גאנה: פנטסיל, אדו ופאפואה לאולימפיאדה, באתר ynet, 9 ביולי 2004 פנטסיל ופאפו הפתיעו את איטליה, באתר וואלה, 12 באוגוסט 2004 איזי עין דור‏, פנסטיל הושעה. צפוי להיזרק ממכבי ת"א, באתר וואלה, 25 בנובמבר 2004 משה גוזגל, ג'ון פנטסיל חתם בהפועל תל אביב, באתר ynet, 10 בדצמבר 2004 גאנה, חוף השנהב, טוגו ואנגולה עלו למונדיאל, באתר ynet, 8 באוקטובר 2005 גאנה הבריקה עם ניצחון 0:2 על צ'כיה בקלן, באתר הארץ, 17 ביוני 2006 סוכנויות הידיעות, עיתוני מצרים: ג'ון פנטסיל הוא סוכן מוסד, באתר ynet, 19 ביוני 2006 גאנה התנצלה בפני הליגה הערבית על הנפת דגל ישראל במונדיאל, באתר וואלה, 21 ביוני 2006 אודי איתן, גרמניה, ג'ון פנטסיל: "כל מדינת ישראל מאחורי גאנה", באתר ynet, 18 ביוני 2006 פנטסיל חתם לארבע שנים בווסטהאם, באתר nrg מעריב, ‏ 1 באוגוסט 2006 יעקב זיו ואיזק אבידור, ג'ון פנטסיל עובר מווסטהאם לפולהאם, באתר nrg מעריב, ‏ 16 ביולי 2008 ג'ון פנטסיל חתם לשלוש שנים בלסטר, באתר ynet, 23 ביולי 2011 מוטי פשכצקי, ‏חזר באופן רשמי: ג'ון פנסטיל חתם לשנה בהפועל תל אביב, באתר ערוץ הספורט, 12 באוגוסט 2012 ג'ון פיינסטיל פרש מכדורגל: "מודה לאלוהים שהביאני עד הלום", באתר וואלה, 23 ביוני 2016 Black Stars: Otto Addo names John Paintsil, Fatau Dauda to coaching staff, Citi Sports, 16 March 2024 ynet ספורט, ג'ון פנטסיל נפצע באורח בינוני בתאונת דרכים בגאנה, באתר ynet, 2 בספטמבר 2024